****

Детска градина „Брезичка”

Шумен, ул. Август Попов 22, тел: 875219,e-mail:brezichka1962@abv.bg

***Утвърждавам:***

*Соня Недялкова*

*Директор на ДГ „Брезичка“*

Заповед №7/17.09.2024г.

**Модел за работа със семействата и децата в периода на адаптация от семейната среда към детската градина**

Моделът е неразделна част от Правилника на дейността на ДГ”Брезичка”

Настоящият Модел за работа със семействата и децата в периода на адаптация е изготвен на основание чл. 39 ал.2 и 3 от Промени и допълнения на Наредба №5 от 2016 година от м. октомври 2020г. Моделът е част от Правилника за дейността на ДГ”Брезичка”.

Постъпването на детето в детска градина е част от детското развитие и от това как ще се адаптира детето в новата среда и как ще се чувства зависи формирането на неговата личност, отношението му към ученето, физическото и емоционалното му здраве. Детето попада в нова среда - материална, социална и обществена и това е едно изключително събитие за него. Поради това подготовката за този нов период в живота му е важно да започне преди започването на учебната година.

Семейството е първоначалното в живота на детето и там се поставят основите на нервно-психическото, физическото, емоционалното здраве на детето, както и началните умения и навици за самообслужване, за поведение, за общуване. Родителите в най-голяма степен могат да допринесат за бързата и безболезнена адаптация на детето към детската градина, когато са убедени в способността на детето успешно да премине през този етап. Тази убеденост носи увереност и емоционално спокойствие както на тях, така и на детето. Доверието, което гласуват на детето, стимулирането му, позволява то да приеме детската градина, новите приятели, новите играчки и цялата среда като своя, в която може да се чувства свободно и сигурно.

Водещ фактор в адаптацията на детето е взаимодействието на ДГ с родителите. Законът за предучилищно и училищно образование определя ролята им в чл. 210 ал.1. Те са участници както в подготовката на децата за постъпване , така и в провеждащия се в ДГ образователен процес.

Сътрудничеството и взаимодействието между родителите и детската градина включва най-разнообразни подходи и средства, някои от които са индивидуални консултации, родителски срещи, обучения, както и разговори всеки път, когато конкретната ситуация или поведение на детето го прави необходимо.

Родителите са длъжни да подпомагат и да участват в процеса на изграждане на навици и умения на детето, да се осведомяват за приобщаването на детето към детската градина и постигнатите резултати. Ролята и задължението на детската градина е не само да възпитава, обучава и социализира децата в необходимата образователна среда, но и да даде модели, които и родителите да усвояват и прилагат с оглед бързо постигане на целите на предучилищното образование и подготовката на детето за училище и за обществения живот.

Раздялата с майката се преживява болезнено почти от всички деца. Те страдат и от това, че се намират в нова обстановка сред непознати хора. Практиката показва, че има деца, които се приспособяват веднага, а други продължително време - от 2 до 4 месеца след постъпване в детското заведение. Приспособяването на децата към условията на детската градина е най-актуалният проблем при тяхното отглеждане и възпитание. Приспособяването на детето е и социален процес и в него играе роля придобитото, т.е. личния опит на детето, подготовката му в семейството.

В ДГ „Брезичка“ се прилагат разнообразни подходи, на първо място индивидуален подход към всяко дете и активни грижи за новопостъпилите деца, особено през периода на адаптацията.Препоръките са публикувани в сайта на детската градина , с тях родителите се запознават и индивидуално на първата родителска среща. При невъзможност да се проведе,се обявяват във фейсбук на групата.

**Препоръки за родителите:**

Още преди постъпването в детската градина трябва:

• Да направят предварително посещение в детската градина за да се запознаят с цялостната материална база на детската градина, с образователната среда на групата, с дневната организация, която включва: утринна гимнастика, педагогически ситуации, подвижни игри и развлечения, разходки, закаляващи процедури, хранене, следобеден сън, допълнителни образователни услуги, празници, тържества и др.;

• Предварително да се започне подготовката на детето към изискванията на новата среда с активни обяснения ;

• Да се формират у детето положителни нагласи и представи за детската градина; да се говори за детската градина с радост и насърчаване, като за специално място за децата. От полза е когато на детето е обяснено какво е това детска градина. А още по-добре е да му е показано нагледно т.е. да бъде доведено детето в детската градина в месеците преди постъпването му , за да се запознае с обстановката в групата и в двора ;

* Да споделят родителите с персонала за индивидуалните особености на детето, за неговите навици и умения, да уточнят от каква помощ се нуждае;
* ДГ”Брезичка” има изготвена индивидуална карта в която се описват особеностите на детето от родителите и се предава на учителките при постъпване .

• Раздялата в детската градина трябва да бъде кратка и насърчаваща детето. Най-добре е родителят сам да помисли за своя ритуал при раздяла. Ритуалът ще направи детето по – уверено и спокойно .

• Родителите своевременно и ежедневно да се информират и консултират за адаптирането, постиженията и поведението на детето;

**Препоръки които са важни за адаптацията на детето:**

• Целодневният престой може да е по-кратък за детето в периода на адаптация – до 1 месец от постъпването, но не се толерира взема на детето по обяд , освен ако това не е абсолютно необходимо с оглед здравословното му състояние ;

• Да е приучено да ползва тоалетна;

• Да има елементарни умения да държи лъжица;

• Да консумира разнообразно приготвена храна в трикомпонентно обедно меню;

• Да пие от чаша;

• Да има опит за общуване и в непозната среда /в градинки, паркове с деца и възрастни/;

• Да седи на детско столче;

• Да е дружелюбно към другите деца, да споделя играчки;

• Да прибира играчки на определените места в групата;

•Да слуша музика, да изпълнява естествени движения на фона на музиката, да слуша приказки, да изпълнява указания на възрастните;

• Детето има нужда от твърди граници и правила, за да се адаптира бързо. По този начин то се чувства сигурно и спокойно, че не е сбъркало, че не е допуснало грешка;

• Да се щади емоционалното му състояние.

**Персоналът в Детска градина „Брезичка”:**

• Възприема детето като най-висша ценност;

• Подкрепя, насърчава, поощрява и стимулира детето в цялостната му дейност и поведение;

• Посреща и приема детето с положително настроение, с усмивка , като съсредоточава вниманието си към него, създава у детето усещане за сигурност и спокойствие;

• Запознава се с детето, запознава децата помежду им;

• Подготвя предварително средата в групата за игра и занимания по избор на децата;

• Определя лично пространство, надписано за всяко дете : места на масите за хранене и обучение, легло, гардероб, като запознава детето и родителите с тях;

• Запознава детето с обстановката и обяснява предназначението на отделните помещения, материали, пособия в процеса на адаптация;

• Провежда организацията на учебния ден, като се съобразява с възрастовите особености на децата, потребностите им и осигурява разнообразие на дейности – образователни, възпитателни, почивка, игри и други основни и допълнителни форми на педагогическо взаимодействие;

• Подкрепя и подпомага индивидуално всяко дете, когато изпитва затруднения или несигурност;

• За по-бърза адаптация на децата, при необходимост се допуска родител в групата за отделни моменти в които учителят прецени че е необходимо /чл.39,ал.3 от Наредба №5/;Присъствието се договаря между родителя и учителя в индивидуална консултация .

• Не се допускат травми и наранявания, както от предмети, така и чрез агресивно поведение: хапане, удряне, блъскане, щипане и други физически форми на агресия между децата;

• Подържа се спокойна и приятна атмосфера за децата от персонала, без напрежение като се използват разнообразни форми и средства: играчки , музика , игри и други;

• Използва се цялата налична материално-техническа база - аудио-визуална техника, играчки, учебни и познавателни книжки за интересно, забавно и развиващо пребиваване на детето в детската градина;

• Не се допуска грубост, наказания, безразличие и безучастие при възникнали проблеми на децата;

• Децата не се оставят без надзор и контрол,

• На родителите се дава своевременно и ежедневно информация и консултиране за адаптирането, постиженията и поведението на детето;

• Персоналът няма роля на майка, на баба или баща. Те са служебни лица изпълняващи трудови задължения по длъжностна характеристика; спазват професионална етика и отговорности, произтичащи от длъжностите и съобразно със закона.

Всяка адаптация изисква време и ако за едно дете е достатъчна седмица, за друго може да е необходим месец и повече. Продължителността на адаптацията зависи и от характера на детето, семейната обстановка, здравословното състояние, методите и подходите, които учителите и др. специалисти избират по своя преценка.

**Съдействие и комуникация с учителите**

Родителите е добре да говорят с учителите на децата си, като основният принцип за тази комуникация е взаимно уважение и доверие. Наличието на ясни правила в детската градина и тяхното спазване осигурява спокойна атмосфера за учебния процес и за развитието на децата.Тези правила са описани в Правилника на ДГ”Брезичка”.

Ако детето има някакво затруднение с усвояването на умение, което е необходимо в детската градина ,добре е родителите да потърсят съвет от учителите как може да помогнат за преодоляването на това затруднение. Същото се отнася и за проблем свързан с поведението на детето или с дефицит на вниманието. Съдействието и честната обратна връзка между учителите и родителите е от огромно значение за постигането на добри резултати.

Друг положителен ефект от тази комуникация (особено, когато е започнала още преди детето да тръгне на детска градина) е усещането на детето, че отива на място, в което има хора, които вече познават добре него и родителите му и по този начин се намалява значително страха на детето от непознатата среда.

**Целта** е при активно взаимодействие между детската градина и родителите за да се постигне бърза и безболезнена адаптация на новопостъпващото дете чрез уеднаквяване на подходите и обогатяване знанията на възрастните за особеностите в развитието на детето в ранна възраст. В резултат моделът ще допринесе за постигане на целта, да направи по-уверени, спокойни не само детето, но родителите и персонала.

В този специален момент детето се нуждае от нашето себеотдаване и посвещаване в името на неговото щастие. Не трябва да се забравя, че темповете на адаптацията са различни за всяко дете. Необходимо е да бъдем последователни, да вложим търпение и разбиране към детето.

Запознати с модела :